Kommersielle aktører har selvsagt ett stort fortrinn kontra de som tilbyr gratisprogrammer: de har mer penger å rutte med. Selskaper som Avid, Blackmagic og Adobe kan bruke langt mer ressurser på flere funksjoner, bedre ytelse, flere effekter, fikse flere programvarefeil, forbedre grensesnittet og så videre. Det koster penger.
Jobber en profesjonelt med videoredigering, for eksempel som klipper, så er god arbeidsflyt og effektiv tidsbruk alfa og omega. Ingen har tid til å vente i evigheter på at en video skal rendre, eller eksportering av en stor fil.
Gratisprogrammer- og apper er ment til bruk av personer som setter listen litt lavere, og ikke har like mange krav til effektivitet og kompatibilitet. Hvis valget står mellom et gratis videoredigeringsverktøy og et kommersielt alternativ, bør man spørre seg selv om man faktisk trenger finkornet fargekorrigering eller lynrask prosessering av effekter. Du er ingen Steven Spielberg riktig ennå, men hvis du ønsker å bevege deg i den retningen kan det være lurt å lære seg programmene proffene bruker.